TAKUNI รายได้ลด-รับรู้ขาดทุนบ.ร่วม ฉุดผลงานไตรมาส 2 พลิกขาดทุน 6 ลบ.
TAKUNI รายได้ลด-รับรู้ขาดทุนบ.ร่วม ฉุดผลงานไตรมาส 2 พลิกขาดทุน 6 ลบ. จากช่วงเดียวกันเมื่อปีก่อนมีกำไร 14 ลบ. ขณะที่งวด 6 เดือน พลิกขาดทุน 2 ลบ. จากช่วงเดียวกันเมื่อปีก่อนมีกำไร 3.70 ลบ.
7 ส.ค. 2563

บริษัท ทาคูนิ กรุ๊ป จำกัด (มหาชน) หรือ TAKUNI รายงานผลการดำเนินงานงวดไตรมาส 2/63 สิ้นสุดวันที่ 30 มิ.ย. ดังนี้

โดยผลการดำเนินงานในไตรมาสดังกล่าว พลิกขาดทุน เนื่องจากรายได้จากธุรกิจขายแก๊สลดลง จำนวน 79.49 ล้านบาท คิดเป็น 42.23% เมื่อเทียบกับปีก่อน เนื่องจากปริมาณขายแก๊สรวมของบริษัทลดลง คิดเป็น 32.19% ประกอบกับราคาขายเฉลี่ยระหว่างงวดลดลง 14.63% เมื่อเทียบกับปีก่อน เนื่องจากคณะกรรมการบริหารนโยบายพลังงานประกาศลดราคาขายปลีกแก๊ส LPG ในเดือนมีนาคม 2563
ทั้งนี้ ปริมาณการขาย LPG ในภาคขนส่งลดลงจากปีก่อน 50.45% เนื่องจากผู้บริโภคลดการเดินทางในช่วงที่รัฐบาลประกาศมาตรการป้องกันการแพร่ระบาดของโรค COVID-19 ระหว่างเดือนเมษายน – มิถุนายน 2563 อย่างไรก็ตาม บริษัทได้ขยายฐานลูกค้าไปในภาคอุตสาหกรรมมากขึ้น ทำให้ปริมาณขาย LPG ให้กลุ่มลูกค้าดังกล่าวเพิ่มขึ้น 15.53% เมื่อเทียบกับช่วงเดียวกันของปีก่อน เพื่อรักษาปริมาณการขายแก๊สโดยรวมของบริษัท
ขณะที่ส่วนแบ่งขาดทุนจากบริษัทร่วมเพิ่มขึ้น 0.49 ล้านบาท คิดเป็น 140% เมื่อเทียบจากปีก่อน ซึ่งมีรายละเอียดส่วนแบ่งกำไร/ขาดทุน ดังนี้
– ธุรกิจจำหน่ายและติดตั้งเครื่องมือและเครื่องจักร (ถือหุ้นในสัดส่วน 47.50%) บันทึกส่วนแบ่งกำไรในระหว่างงวด จำนวน 0.13 ล้านบาท
– ธุรกิจบริการซ่อมและบำรุงรักษาเครื่องมือและเครื่องจักร (ถือหุ้นในสัดส่วน 47.50%) บันทึกส่วนแบ่งขาดทุนในระหว่างงวด จำนวน 0.28 ล้านบาท
– ธุรกิจพัฒนาอสังหาริมทรัพย์ (ถือหุ้นในสัดส่วน 40%) บันทึกส่วนแบ่งขาดทุนในระหว่างงวด จำนวน 0.08 ล้านบาท
– ธุรกิจผลิตและประกอบมอเตอร์ไซค์ไฟฟ้า (ถือหุ้นในสัดส่วน 40%) บันทึกส่วนแบ่งขาดทุนในระหว่างงวด จำนวน 0.60 ล้านบาท